CELEX: 62013TN0507
Language: el
Date: 2013-09-23 00:00:00
Title: Υπόθεση T-507/13: Προσφυγή της 23ης Σεπτεμβρίου 2013 — SolarWorld κ.λπ. κατά Επιτροπής

9.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 325/50
            
         Προσφυγή της 23ης Σεπτεμβρίου 2013 — SolarWorld κ.λπ. κατά Επιτροπής
   (Υπόθεση T-507/13)
   2013/C 325/80
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: SolarWorld AG (Βόννη, Γερμανία)· Brandoni solare SpA (Castelfidardo, Ιταλία)· Global Sun Ltd (Sliema, Μάλτα)· Silicio Solar, SAU (Puertollano, Ισπανία)· και Solaria Energia y Medio Ambiente, SA (Madrid, Ισπανία) (εκπρόσωποι: L. Ruessmann, δικηγόρος, και J. Beck, solicitor)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να κηρύξει την προσφυγή παραδεκτή και βάσιμη·
            
         
               —
            
            
               να ακυρώσει την απόφαση της Επιτροπής 2013/423/ΕΕ, της 2ας Αυγούστου 2013, για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής ή προέλευσης Λαϊκής Δημοκρατίας της Κίνας, και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής οι προσφεύγουσες προβάλλουν τρεις λόγους.
   
               1)
            
            
               Ο πρώτος λόγος αντλείται από προσβολή του δικαιώματος των προσφευγουσών για μια δίκαιη δίκη, από παραβίαση της αρχής της χρηστής διοικήσεως, από προσβολή των δικαιωμάτων άμυνας των προσφευγουσών και από παράβαση των άρθρων 8, παράγραφος 4, και 19, παράγραφος 2, του βασικού κανονισμού αντιντάμπινγκ (1), καθόσον:
               
                           —
                        
                        
                           η Επιτροπή συνήψε συμφωνία με την Κινεζική Κυβέρνηση και το Εμπορικό Επιμελητήριο της Κίνας για τις Εισαγωγές και τις Εξαγωγές Μηχανημάτων και Ηλεκτρονικών Προϊόντων, όπου το τελευταίο ενεργούσε στο όνομα ενός μεγάλου ομίλου Κινέζων παραγωγών-εξαγωγών, χωρίς να δημοσιοποιήσει δεόντως τους ουσιώδεις όρους της εν λόγω αναλήψεως υποχρεώσεως·
                        
                     
                           —
                        
                        
                           η Επιτροπή δεν παρέσχε στους ενδιαφερόμενους τη δυνατότητα να διατυπώσουν λυσιτελώς τις παρατηρήσεις τους, σε εύθετο χρόνο, όσον αφορά την προσφορά προς ανάληψη υποχρεώσεως που εγκρίθηκε με την προσβαλλόμενη απόφαση.
                        
                     
         
               2)
            
            
               Ο δεύτερος λόγος αντλείται από πρόδηλη πλάνη εκτιμήσεως και από παράβαση των άρθρων 6, παράγραφος 1, και 8, παράγραφος 1, του βασικού κανονισμού αντιντάμπινγκ, καθόσον η προσβαλλόμενη απόφαση αποκλίνει αυθαίρετα από τα συμπεράσματα της έρευνας της Επιτροπής και προσδιορίζει ένα κατώτατο όριο τιμής για τις εισαγωγές, το οποίο προδήλως δεν μπορεί να εξαλείψει τη ζημία των παραγωγών της ΕΕ.
            
         
               3)
            
            
               Ο τρίτος λόγος αντλείται από παράβαση του άρθρου 101, παράγραφος 1, ΣΛΕΕ, καθόσον η προσβαλλόμενη απόφαση δέχεται και ενισχύει μάλιστα μιαν οριζόντια σύμπραξη επί των τιμών και, επομένως, αντιβαίνει προς την επιβαλλόμενη από τη ΣΛΕΕ απαγόρευση κάθε είδους στρεβλώσεως του ανταγωνισμού στην εσωτερική αγορά.
            
         
      (1)  Κανονισμός (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (JO L 343, p. 51).